	1.pozīcija - Pusautomātiskais rotācijas mikrotoms

	Vēlamies vērst uzmanību uz vairākiem punktiem, kas pašreizējā redakcijā satur ļoti specifiskus, viena konkrēta ražotāja modelim raksturīgus parametrus vai konstrukcijas nianses.
Lai veicinātu brīvu un godīgu konkurenci, nodrošinātu vienlīdzīgu attieksmi pret pretendentiem un dotu iespēju iepirkumā piedalīties vairākiem pasaulē atzītiem histoloģijas iekārtu ražotājiem, lūdzam izvērtēt un precizēt šādus Tehniskās specifikācijas punktus:
1. Par vadības paneli
Pašreizējā specifikācijā ir noteikta prasība: “Aprīkots ar vadības paneli.”
Vairāki vadošie histoloģijas iekārtu ražotāji savos jaunākās paaudzes pusautomātiskajos mikrotomos vairs neizmanto atsevišķus vai mehāniskus ārējos vadības paneļus. To vietā iekārtas korpusā tiek integrēti mūsdienīgi, ergonomiski skārienekrāni (touch-screen panelis), kas nodrošina visu nepieciešamo griešanas parametru kontroli un funkciju vadību tieši tādā pašā vai augstākā tehnoloģiskā līmenī. Tā kā pašreizējais formulējums var tikt interpretēts šauri (norādot tikai uz tradicionālu, atsevišķu vadības pulti), tas nepamatoti ierobežo modernu un ekvivalentu iekārtu dalību iepirkumā.
Jautājums komisijai: Vai komisija piekrīt precizēt minēto tehniskās specifikācijas punktu un apstiprina, ka pretendents var piedāvāt ekvivalentu risinājumu, kurā vadības panelis ir realizēts kā iekārtā iebūvēts skārienekrāns? 
Ierosinām izteikt šo punktu šādā redakcijā:
“Aprīkots ar vadības paneli (t.sk. iebūvētu skārienekrānu vai ekvivalentu risinājumu parametru kontrolei).”

Komisijas atbilde: 
1. Par vadības paneli:
Komisija skaidro, ka tehniskajā specifikācijā nav noteiktas ierobežojošas prasības attiecībā uz vadības paneļa veidu vai tā konstrukciju. Līdz ar to prasība „Aprīkots ar vadības paneli” nav interpretējama kā prasība pēc konkrēta vadības paneļa veida vai konstrukcijas.
Vienlaikus, lai novērstu iespējamu atšķirīgu tehniskās specifikācijas prasības interpretāciju un nodrošinātu viennozīmīgu prasības piemērošanu, Komisija ir nolēmusi precizēt tehniskās specifikācijas 1.2.23. punktu.
Iepriekšējā redakcija: 1.2.23. „Aprīkots ar vadības paneli.”
Jaunā redakcija: 1.2.23.  „Aprīkots ar iebūvētu vai ārēju vadības paneli vai ekvivalentu risinājumu.”

2. Par atkritumu paplātes tilpumu
Pašreizējā specifikācijā ir noteikta prasība: “Atkritumu paplātes tilpums vismaz 1350 ml.”
Norādām, ka tik specifisks un līdz mililitram precīzs tilpuma parametrs ir raksturīgs tikai viena konkrēta ražotāja modelim. Citi vadošie ražotāji savās tehnisko datu lapās neatšifrē tilpumu tieši šādā mērvienībā, lai gan to iekārtas ir aprīkotas ar lielām, ergonomiskām un funkcionāli identiskām antistatiskām atkritumu tvertnēm, kas pilnībā nodrošina nepārtrauktu laboratorijas darbu. Šāds ierobežojums nepamatoti sašaurina pretendentu loku, nedodot nekādu praktisku vai tehnoloģisku ieguvumu pasūtītājam.
Jautājums komisijai: Vai komisija piekrīt precizēt šo punktu, aizstājot fiksēto mililitru apjomu ar funkcionālu prasību, izsakot punktu šādā redakcijā? 
Ierosinām izteikt šo punktu šādā redakcijā:
“Aprīkots ar noņemamu, ietilpīgu atkritumu paplāti ar antistatisku pārklājumu (piemēram, liela apjoma tvertne ikdienas laboratorijas atkritumu savākšanai).”

Komisijas atbilde: 
2. Par atkritumu paplātes tilpumu
Komisija skaidro, ka tehniskajā specifikācijā noteiktā prasība „Atkritumu paplātes tilpums vismaz 1350 ml” sākotnēji netika uzskatīta par nepamatoti konkurenci ierobežojošu prasību, jo  iepirkuma apspriedes laikā no potenciālajiem pretendentiem netika saņemti iebildumi vai komentāri par to, ka konkrētais tilpuma parametrs varētu nepamatoti ierobežot konkurenci vai būtiski sašaurināt potenciālo pretendentu loku.
Vienlaikus Komisija ir izvērtējusi pretendenta sniegto argumentāciju un secinājusi, ka atkritumu paplātes konkrēta minimālā tilpuma noteikšana nav būtiska, lai nodrošinātu iekārtas paredzēto funkcionalitāti un lietošanas mērķi. Ņemot vērā minēto, Komisija ir nolēmusi precizēt tehniskās specifikācijas prasību.
Iepriekšējā redakcija:
1.2.27. „Atkritumu paplātes tilpums vismaz 1350 ml.”
Jaunā redakcija:
1.2.27. „Aprīkots ar noņemamu atkritumu paplāti.”

3. Par parauga turētāju mega kasetēm
Pašreizējā specifikācijā ir noteikta prasība: “Parauga turētājs pielāgojams dažāda izmēra parafīna blokiem, t.sk. lielajām kasetēm (mega cassette).”
Vēlamies noskaidrot, vai pasūtītājam ir būtiski, lai šī funkcija būtu iebūvēta jau pašā bāzes (monolītajā) paraugu skavas konstrukcijā, vai arī ir pieļaujams ekvivalentu un modulāru sistēmu risinājums. Lielai daļai modernu mikrotomu ražotāju standarta komplektācijā ietilpst universāla ātrā spaile (Quick clamp), bet saderība ar lielajām mega kasetēm tiek nodrošināta, piegādājot un piedāvājuma komplektācijā iekļaujot viegli nomaināmu speciālo paraugu turētāja bloku (Mega-cassette clamp).
Jautājums komisijai: Vai komisija apstiprina, ka pretendents prasību par saderību ar mega kasetēm var izpildīt, piedāvājot iekārtu kopā ar atbilstošu papildaprīkojumu/maināmu moduli, kas ir pilnībā saderīgs ar piedāvāto mikrotomu un tiek iekļauts kopējā piegādes komplektācijā un cenā? 
Ierosinām izteikt šo punktu šādā redakcijā:
“Parauga turētājs (bāzes izpildījumā vai ar komplektācijā iekļautu papildaprīkojumu/moduli) ir pielāgojams dažāda izmēra parafīna blokiem, t.sk. lielajām kasetēm (mega cassette).”

Komisijas atbilde: 
3.Par parauga turētāju mega kasetēm
Komisija apstiprina, ka pretendents prasību par saderību ar mega kasetēm var izpildīt, piedāvājot iekārtu kopā ar atbilstošu papildaprīkojumu vai maināmu moduli, kas ir pilnībā saderīgs ar piedāvāto mikrotomu un tiek iekļauts kopējā piegādes komplektācijā un cenā. Šāda iespēja ir paredzēta arī tehniskās specifikācijas 1.3.2. punktā „Parauga turētājs standarta kasetēm” un 1.3.3. punktā „Parauga turētājs lielajām kasetēm”.
Komisija skaidro, ka tehniskajā specifikācijā nav noteiktas ierobežojošas prasības attiecībā uz parauga turētāja konstrukciju, tā tehnisko izpildījumu vai konkrētu tehnoloģisko risinājumu. 
Līdz ar to ir pieļaujami arī tehnoloģiski risinājumi, kuros parauga turētāja konstrukcijas atsevišķas daļas, stiprinājumi vai moduļi ir nomaināmi un pielāgojami atbilstoši izmantojamajam parafīna bloka izmēram. Būtiski ir tas, lai piedāvātais risinājums pilnā apjomā nodrošinātu tehniskajā specifikācijā noteikto funkcionalitāti un būtu pilnībā saderīgs ar piedāvāto iekārtu.
Vienlaikus, lai novērstu iespējamu atšķirīgu tehniskās specifikācijas prasības interpretāciju un nodrošinātu viennozīmīgu prasības piemērošanu, Komisija ir nolēmusi precizēt tehniskās specifikācijas 1.2.16. punktu.
Iepriekšējā redakcija:
1.2.16. „Parauga turētājs pielāgojams dažāda izmēra parafīna blokiem, t.sk. lielajām kasetēm (mega cassette).”
Jaunā redakcija:
1.2.16. „Ir pielāgojams dažāda izmēra parafīna blokiem, t.sk. lielajām kasetēm (mega cassette).”

	
5.pozīcija - Parafīna iekapsulēšanas stacija histoloģiskajām kasetēm

	Vēlamies vērst iepirkuma komisijas uzmanību uz tajā ietvertajām prasībām sadaļā „Atdzesējošā stacija”.
Tehniskajā specifikācijā ir noteikta prasība: „Ietilpība vismaz 150 kasetes.”
Vēlamies norādīt, ka šāds parametrs ir raksturīgs tikai atsevišķu ražotāju modeļiem. Tas nepamatoti sašaurina potenciālo pretendentu loku un ierobežo brīvu konkurenci, kas ir pretrunā ar Publisko iepirkumu likuma 2. panta mērķiem (nodrošināt piegādātāju brīvu konkurenci, kā arī valsts un pašvaldību līdzekļu efektīvu izmantošanu) un 20. panta prasībām par to, ka tehniskās specifikācijas nedrīkst radīt nepamatotus šķēršļus konkurencei.
Ņemot vērā minēto, lūdzam precizēt un grozīt Nolikuma tehniskās specifikācijas prasību atdzesējošajai stacijai. Tā kā audu iestrādes procesā uz dzesēšanas virsmas vienlaicīgi tiek novietotas nevis tukšas kasetes, bet gan iestrādes veidnes (molds), kurās kasetes kalpo tikai kā pamatne, lūdzam apstiprināt, vai komisija akceptēs dzesēšanas staciju, kuras darba virsma ir paredzēta līdz 60 standarta iestrādes veidnēm vienlaicīgai dzesēšanai, tādējādi nodrošinot augstāku konkurenci un ļaujot iepirkumā piedalīties pasaulē atzītiem, inovatīviem histoloģijas iekārtu ražotājiem.

Komisijas atbilde: 
Komisija skaidro, ka tehniskās specifikācijas 5.3. punktā „Atdzesējošā stacija” nav noteikta konkrēta kasešu ietilpība. Līdz ar to prasība par darba virsmas ietilpību vismaz 150 kasetēm nav attiecināma uz 5.3. punktā „Atdzesējošā stacija” norādīto stacijas daļu.
Vienlaikus Komisija precizē, ka prasība „Ietilpība vismaz 150 kasetes” ir attiecināma uz tehniskās specifikācijas 5.2. punktā „Apsildāma parafīna iegulšanas stacija” norādīto stacijas daļu.
Minētā prasība par vismaz 150 kasešu ietilpību attiecas uz apsildāmo parafīna iegulšanas staciju un ir uzskatāma par attiecīgās stacijas standarta ietilpību, kas atbilst vairāku ražotāju piedāvātajiem risinājumiem. Tādējādi šī prasība nav uzskatāma par nepamatotu konkurences ierobežojumu.
Līdz ar to Komisija norāda, ka pretendenta jautājumā ir nepareizi interpretēta tehniskajā specifikācijā noteiktā prasība, jo prasība par vismaz 150 kasešu ietilpību ir attiecināma uz 5.2. punktā „Apsildāma parafīna iegulšanas stacija” norādīto stacijas daļu, nevis uz 5.3. punktā „Atdzesējošā stacija” norādīto stacijas daļu. 
Pamatojoties uz Komisijas sniegtajiem paskaidrojumiem, izmaiņas tehniskajā specifikācijā netiks veiktas.

	
6.pozīcija - Automātiskais audu procesors

	Saistībā ar šobrīd izsludināto iepirkuma procedūru automātiskā audu procesora iegādei un veiktajām papildu konsultācijām ar tirgus dalībniekiem, ir identificēta nepieciešamība veikt tehniskās specifikācijas precizējumus, lai nodrošinātu procedūras tiesisku un sekmīgu norisi.
Konstatēts, ka esošā specifikācijas redakcija satur vairākus konstruktīvus parametrus (tādus kā prasība pēc tieši divām identiskām, mehāniski neatkarīgām darba kamerām un specifiskiem vakuuma/spiediena sliekšņiem), kas tehniski ierobežo konkurenci un pieļauj tikai viena konkrēta ražotāja (Leica Biosystems) dalību konkursā. Citi vadošie tirgus spēlētāji šādām prasībām kvalificēties nevar, lai gan funkcionāli nodrošina tādu pašu vai augstāku darba rezultātu un ražību.
Saskaņā ar Publisko iepirkumu likumu, specifikācijā nedrīkst iekļaut nosacījumus, kas rada nepamatotas priekšrocības kādam pretendentam vai nepamatoti ierobežo konkurenci. Lai novērstu sūdzību iesniegšanas risku Iepirkumu uzraudzības birojā (IUB), kas var novest pie konkursa apturēšanas un laika zaudējuma, ierosinu veikt grozījumus tehniskajā specifikācijā, pārejot uz tehnoloģiski neitrāliem un funkcionāliem formulējumiem.
Grozījumu veikšanas ieguvumi izsludinātajā konkursā:
1. Tiesisko risku novēršana: Specifikācijas sakārtošana atbilstoši IUB labajai praksei (tehnoloģiskā neitralitāte) pasargā iepirkumu no pārsūdzībām.
1. Reāla cenu konkurence: Paplašinot pretendentu loku līdz vismaz diviem neatkarīgiem piegādātājiem, komisija var sagaidīt finansiāli izdevīgākus piedāvājumus un budžeta ietaupījumu par 15%–30%.
1. Funkcionāls ieguvums: Laboratorija saņems modernu iekārtu, neierobežojot sevi ar konkrētu mehānisku dizainu, bet koncentrējoties uz gala rezultātu – ātru un kvalitatīvu audu apstrādi.
Ņemot vērā minēto, lūdzu iepirkumu komisiju pagarināt piedāvājumu iesniegšanas termiņu (ja nepieciešams saskaņā ar likumu) un apstiprināt šādus grozījumus tehniskajā specifikācijā:



Tehniskās specifikācijas grozījumu projekts
	Esošā prasība (Izsludinātā redakcija)
	Jaunā ierosinātā redakcija (Grozījumi)
	Grozījuma funkcionālais pamatojums un tiesiskā nepieciešamība

	Iekārta ir aprīkota ar divām neatkarīgām darba kamerām, kas ļauj vienlaikus veikt paralēlu audu apstrādi atšķirīgos protokolos.
	Iekārta nodrošina nepārtrauktu vai vienlaicīgu divu neatkarīgu audu apstrādes fāžu izpildi, izmantojot divu dobumu (Double cavity) vai divu kameru sistēmu, kas nodrošina paralēlu paraugu plūsmu un neprasa starpciklu tīrīšanu.
	Novērš ierobežojumus, ko rada iekārtas ģeometriskā uzbūve. Ļauj kvalificēties gan paralēlajiem, gan hibrīda secīgajiem procesoriem, kas sniedz identisku rezultātu ikdienas darbā.

	Katras darba kameras ietilpība – no 150 līdz 200 kasetēm.
	Iekārtas kopējā vienlaicīgā ietilpība ir vismaz 210 kasetes (standarta izmēra histoloģiskās kasetes), nodrošinot augstu paraugu caurlaidību.
	Salāgo sliekšņus ar abu vadošo ražotāju standarta moduļu un paraugu grozu ietilpību, novēršot mākslīgu pretendentu noraidīšanu.

	Infiltrācijas vakuums vismaz -60 kPa.
Infiltrācijas spiediens vismaz +40 kPa.
	Audu apstrādes paātrināšanai iekārta izmanto vakuuma un spiediena sistēmu VAI kombinēto hibrīda tehnoloģiju (kas apvieno kontrolētu mikroviļņu enerģiju un elektrisko pretestības sildīšanu).
	Atver iepirkumu ražotājiem, kuru tehnoloģija infiltrācijas paātrināšanai izmanto fiziski ātrākas mikroviļņu svārstības, nevis paļaujas tikai uz augstu mehānisko spiedienu.

	Parafīna vannu skaits vismaz 3 gab.
Katras parafīna vannas tilpums diapazonā no 3,5 līdz 5 litriem.
	Iekārta ir aprīkota ar integrētu parafīna kausēšanas un infiltrācijas sistēmu ar kopējo vaska ietilpības tilpumu ne mazāku par 3,5 litriem, kas nodrošina pilnīgu paraugu infiltrāciju bez nepieciešamības pēc manuālas vaska pārneses ciklu laikā.
	Novērš ierobežojumus, ko rada atšķirīgas vaska tvertņu konfigurācijas starp ražotājiem, saglabājot prasību par minimālo reaģenta tilpumu.

	Reaģentu pudele tilpums diapazonā no 3,5 līdz 5 L.
	Reaģentu sistēma ir savietojama ar oriģinālajiem reaģentu traukiem vai standarta rūpnieciskajiem konteineriem/kanistrām tilpumā no 3,5 līdz 5 litriem, nodrošinot tiešu reaģentu nomaiņu bez šķidrumu pārliešanas.
	Pieļauj hibrīdiekārtu risinājumu, kur rūpnieciskie reaģentu kanistri tiek ievietoti tieši aparātā, tādējādi samazinot personāla saskari ar toksiskiem tvaikiem.


Lūdzu iepirkumu komisiju pieņemt lēmumu par grozījumu izsludināšanu un attiecīgu paziņojumu publicēšanu pircēja profilā / EIS sistēmā.
Komisijas atbilde: 
1. Jaunā ierosinātā redakcija (Grozījumi): 
Iekārta nodrošina nepārtrauktu vai vienlaicīgu divu neatkarīgu audu apstrādes fāžu izpildi, izmantojot divu dobumu (Double cavity) vai divu kameru sistēmu, kas nodrošina paralēlu paraugu plūsmu un neprasa starpciklu tīrīšanu.
Komisija skaidro, ka tehniskās specifikācijas prasības izpildei ir pieļaujams arī risinājums, kurā divu neatkarīgu darba kameru funkcionalitāte tiek nodrošināta, izmantojot divu dobumu (Double cavity) sistēmu. Būtiski ir tas, lai piedāvātais tehniskais risinājums nodrošinātu iespēju vienlaikus veikt paralēlu audu apstrādi atšķirīgos protokolos, nodrošinot neatkarīgu paraugu plūsmu.
Lai novērstu iespējamu atšķirīgu tehniskās specifikācijas prasības interpretāciju un ņemot vērā pretendenta sniegtos komentārus, Komisija ir izvērtējusi prasības formulējumu un nolēmusi veikt attiecīgus grozījumus tehniskajā specifikācijā.
Iepriekšējā redakcija:
6.2.3. „Iekārta ir aprīkota ar divām neatkarīgām darba kamerām, kas ļauj vienlaikus veikt paralēlu audu apstrādi atšķirīgos protokolos.”
Jaunā redakcija:
6.2.3. „ Iekārta ir aprīkota ar divām neatkarīgām darba kamerām vai dobumiem, kas ļauj vienlaikus veikt paralēlu audu apstrādi atšķirīgos protokolos.”
1. Jaunā ierosinātā redakcija (Grozījumi): 
Iekārtas kopējā vienlaicīgā ietilpība ir vismaz 210 kasetes (standarta izmēra histoloģiskās kasetes), nodrošinot augstu paraugu caurlaidību.

Komisija ir izvērtējusi pretendenta sniegtos komentārus par darba kameru ietilpības prasību un, ir nolēmusi veikt grozījumus tehniskās specifikācijas attiecīgajā prasībā.
Iepriekšējā redakcija:
6.2.4. „Katras darba kameras ietilpība – no 150 līdz 200 kasetēm.”
Jaunā redakcija:
6.2.4. „Katras darba kameras ietilpība vismaz 100 kasetes.”
1. Jaunā ierosinātā redakcija (Grozījumi): 
Audu apstrādes paātrināšanai iekārta izmanto vakuuma un spiediena sistēmu VAI kombinēto hibrīda tehnoloģiju (kas apvieno kontrolētu mikroviļņu enerģiju un elektrisko pretestības sildīšanu).

Komisija ir izvērtējusi pretendenta sniegtos komentārus par audu apstrādes paātrināšanas tehnoloģisko risinājumu un, ir nolēmusi veikt grozījumus tehniskās specifikācijas attiecīgajā prasībā.
Iepriekšējā redakcija:
6.2.7. „ Infiltrācijas vakuums vismaz -60 kPa.” un 6.2.8. “Infiltrācijas spiediens vismaz +40 kPa.”
Jaunā redakcija:
6.2.7. „ Audu apstrādes paātrināšanai iekārta izmanto vakuuma un spiediena tehnoloģiju, nodrošinot infiltrācijas vakuumu vismaz –60 kPa un infiltrācijas spiedienu vismaz +40 kPa, vai ekvivalentu risinājumu.”
1. Jaunā ierosinātā redakcija (Grozījumi): 
Iekārta ir aprīkota ar integrētu parafīna kausēšanas un infiltrācijas sistēmu ar kopējo vaska ietilpības tilpumu ne mazāku par 3,5 litriem, kas nodrošina pilnīgu paraugu infiltrāciju bez nepieciešamības pēc manuālas vaska pārneses ciklu laikā.

Komisija ir izvērtējusi pretendenta sniegtos komentārus par parafīna kausēšanas un infiltrācijas sistēmu un, ir nolēmusi veikt grozījumus tehniskās specifikācijas attiecīgajā prasībā.
Iepriekšējā redakcija:
6.2.10. „ Katras parafīna vannas tilpums diapazonā no 3,5 līdz 5 litriem.”
Jaunā redakcija:
6.2.10. "Iekārta nodrošina parafīna kausēšanu un audu infiltrāciju ar izkausētu parafīnu."
1. Jaunā ierosinātā redakcija (Grozījumi): 
Reaģentu sistēma ir savietojama ar oriģinālajiem reaģentu traukiem vai standarta rūpnieciskajiem konteineriem/kanistrām tilpumā no 3,5 līdz 5 litriem, nodrošinot tiešu reaģentu nomaiņu bez šķidrumu pārliešanas.

Komisija norāda, ka pretendenta piedāvātais risinājums paredz konkrēta ražotāja reaģentu un ar attiecīgo sistēmu saistītu, noteiktas konstrukcijas maināmo reaģentu trauku izmantošanu. Šāds risinājums var radīt slēgta tipa reaģentu sistēmu un būtiski ierobežot Pasūtītāja iespējas izvēlēties un iegādāties reaģentus no dažādiem piegādātājiem.
Komisija, izvērtējot laboratorijas faktiskās vajadzības un pamatojoties uz laboratorijas eksperta viedokli, uzskata, ka atvērtas tipa reaģentu sistēma nodrošina lielāku elastību reaģentu izvēlē, ļauj pielāgot reaģentus laboratorijas vajadzībām, kā arī izstrādāt un validēt jaunus audu apstrādes protokolus.
Būtiski ir nodrošināt arī laboratorijas darba nepārtrauktību. Atkarība no viena konkrēta ražotāja vai piegādātāja var radīt reaģentu piegādes riskus un tādējādi ietekmēt laboratorijas darba nepārtrauktību. Vienlaikus laboratorijā jau ir izstrādāti un akreditēti audu apstrādes protokoli, kuros tiek izmantoti konkrēti reaģenti, kuru turpmāka izmantošana ir būtiska laboratorijas darba nodrošināšanai.
Ņemot vērā minēto, Komisija, pamatojoties uz laboratorijas eksperta viedokli un izvērtējot laboratorijas faktiskās vajadzības, darba nepārtrauktības un konkurences nodrošināšanas aspektus, pretendenta priekšlikumu neņem vērā un tehniskās specifikācijas attiecīgo prasību nemaina.


	
7.pozīcija - Ātrās sasaldēšanas iekārta audu griezumu sagatavošanai

	Gatavojot piedāvājumu augstāk minētajam publiskajam iepirkumam, esam iepazinušies ar nolikuma pielikumā ietverto tehnisko specifikāciju. Vēlamies vērst iepirkuma komisijas uzmanību uz to, ka atsevišķi tehniskie parametri nepamatoti ierobežo brīvu konkurenci un izslēdz progresīvu, modernu medicīnas tehnoloģiju līdzdalību, kas ir pretrunā ar Publisko iepirkumu likuma atklātības un vienlīdzīgas attieksmes principiem.
Lūdzam komisiju izvērtēt un veikt grozījumus šādos Tehniskās specifikācijas punktos:
1. Par prasību: „Temperatūras diapazons vismaz -24 °C - (-60) °C”
•	Esošā situācija: Tirgū pieejamās ultra-ātrās sasaldēšanas iekārtas izmanto atšķirīgus tehnoloģiskos risinājumus. Prasība nodrošināt dzesēšanu tieši līdz -60 °C norāda uz viena konkrēta ražotāja kompresora tipa modeli, taču tā nav vienīgā vai efektīvākā metode bioloģisko audu ātrai fiksācijai.
•	Pamatojums: Pasaulē vadošie ražotāji histoloģijas jomā ultra-ātrai kriostata paraugu sagatavošanai izmanto patentētus dzesēšanas blokus ar hēlija gāzi (Stirling chiller tehnoloģija). Šī sistēma nodrošina pastāvīgu, standartizētu -40 °C darba vidi kombinācijā ar tiešo metāla kontaktu paraugam (Face-Down Embedding tehnoloģiju). Šāds risinājums sasaldē pat visgrūtāk apstrādājamos taukainos audus un krūts dziedzeru paraugus 30 līdz 60 sekunžu laikā, pilnībā novēršot ledus kristālu artefaktu veidošanos šūnās. Līdz ar to dzesēšana līdz -60 °C nav kritisks tehnoloģiskais priekšnoteikums kvalitatīvam rezultātam, bet gan specifiska konstruktīva nianse.
•	Lūgums komisijai: Izteikt prasību jaunā redakcijā, nodrošinot, ka iekārta garantē audu pilnīgu sasaldēšanu laika posmā līdz 60 sekundēm, darba temperatūrai sasniedzot vismaz -40 °C vai zemāk.
Komisijas atbilde: 
Komisija ir izvērtējusi pretendenta sniegto argumentāciju un nolēmusi precizēt tehniskās specifikācijas prasību.
Iepriekšējā redakcija:
7.2.1. „ Temperatūras diapazons vismaz -24 °C - (-60) °C.”
Jaunā redakcija:
7.2.1. „ Temperatūras diapazons vismaz -24 °C - (-40) °C.”

2. Par prasību: „Saldēšanas laiks nepārsniedz 60 sekundes” un paraugu sagatavošanas apjomu
•	Skaidrojuma pieprasījums: Lūdzam precizēt, vai prasība par komplektācijā iekļautajām „noņemamām alumīnija veidnēm (vismaz 6 gab.)” nozīmē, ka iepirkuma rīkotājam ir būtiski nodrošināt iespēju vienlaicīgi (paralēli) sasaldēt līdz pat 6 dažādiem bioloģiskajiem paraugiem šajā laika logā?
•	Papildinājums: ir sistēmas , kas spēj nodrošināt neatkarīgu un paralēlu 6 paraugu vienlaicīgu sasaldēšanu 60 sekundēs, kas būtiski paaugstina laboratorijas caurlaides spēju, salīdzinot ar standarta kriostatu ātrās saldēšanas elementiem. Lūdzam apstiprināt, ka šāda augstāka funkcionalitāte pilnībā atbilst iepirkuma mērķim.
Kopsavilkums un ierosinātā Tehniskās specifikācijas punktu redakcija:
Lai veicinātu pretendentu konkurenci un ļautu pasūtītājam saņemt saimnieciski visizdevīgāko piedāvājumu ar jaunākās paaudzes tehnoloģijām, ierosinām izteikt parametrus šādi:
•	„Temperatūras darba diapazons vai fiksētā darba temperatūra nodrošina stabilu vidi diapazonā no -24 °C līdz vismaz -40 °C vai zemāk.”
•	„Sasaldēšanas laiks līdz pilnīgai audu fiksācijai nepārsniedz 60 sekundes.”

Šādas izmaiņas nepasliktina gala rezultāta kvalitāti, bet nodrošina, ka iepirkumā var kvalificēties nevis viens, bet vairāki pasaules līmeņa medicīnas iekārtu ražotāji.
Paldies

Komisijas atbilde: 
Komisija ir izvērtējusi pretendenta sniegto argumentāciju un nolēmusi precizēt tehniskās specifikācijas prasību.
Iepriekšējā redakcija:
7.2.2. „ Sasaldēšanas laiks nepārsniedz 60 sekundes.”
Jaunā redakcija:
7.2.2. „ Sasaldēšanas laiks līdz pilnīgai audu fiksācijai nepārsniedz 60 sekundes.”



